Beloning aangebied vir inligting oor moorde in Philippi-OosOnke Thafu (Foto: SAPD) Die polisie in die Wes-Kaap bied ŉ beloning van R70 000 aan vir inligting wat kan lei tot die inhegtenisneming van die mans wat verantwoordelik is vir die rits moorde onlangs in Philippi-Oos in Kaapstad. “Ondersoekbeamptes versoek die hulp van die publiek om die verdagtes aan te keer,” het sers. Noloyiso Rwexana, woordvoerder van die polisie, Saterdag gesê. Die polisie is onder andere op soek na Siphenkosi Gwazekhaya (ook bekend as Bhoyoyo), Shane Madolo, Thamsanqa Lande, Lubabalo Phethelo, Onke Thafu en Oyam Hlamu (ook bekend as Mashesha). “Die Wes-Kaapse polisie bied ŉ beloning van R70 000 aan vir enigiemand wat weer waar dié persone hulself bevind. Die beloning word aangebied per persoon wat suksesvol opgespoor word. Enigiemand met inligting kan brig. Bhekie Khumalo kontak by 082 556 8642 of 021 467 6140,” het Rwexana bygevoeg. Die liggame van ses jong vroue, tussen 18 en 26 jaar oud, is verlede Vrydagaand in ŉ huis in Marcus Garvey gevind. Hulle is doodgeskiet. Die liggame van drie mans is die volgende middag, 6 Julie 2019, in ŉ huis in Lower Crossroads gevind. ŉ Paar uur later is drie mans by ŉ kroeg in Crossroads geskiet. Twee van die mans het gesterf.